Pergamonalteret
Pergamonalteret er en monumental alterbygning med lange friser af relieffer, opført 164-156 f.v.t. i Pergamon nær det nuværende Bergama i det nordvestlige Tyrkiet. Relieffriserne, der udfolder sig omkring en monumental trappe, er hovedværker inden for hellenistisk kunst.
Den udvendige frise er 2,3 m høj og ca. 110 m lang og udført i den voldsomme, dramatiske stil kaldet pergamensk barok. Emnet er gudernes kamp mod giganterne, hvilket i antikken var et yndet billede på civilisationens sejr over kaos og mørkets magter.
Den indvendige frise er 80-90 m lang, 1,58 m høj og udført i en helt anden stil. Den viser episoder i helten Telefos' liv med relation til Pergamons grundlæggelsesmyte. Med sine angivelser af dybde, landskab og tidsfølge formodes Telefosfrisen at være påvirket af tidens nu tabte monumentalmaleri.
Pergamonalteret blev fra 1871 udgravet af tyske arkæologer, bragt til Berlin og rekonstrueret i Pergamonmuseums første bygning, åbnet i 1901. I dag er det hovedattraktionen i museets nye bygning, der åbnede i 1930.